DA Den Europæiske Unions Tidende C 232/10

KOMMISSIONENS AFGØRELSE

af 29. juni 2018

om oprettelse af EU-sikkerhedsplatformen for togpassagerer

(2018/C 232/03)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, og

ud fra følgende betragtninger:

(1) Ved traktatens artikel 91, stk. 1, litra a), har Unionen og medlemsstaterne til opgave at fastsætte fælles regler for international transport til eller fra en medlemsstats område eller gennem en eller flere medlemsstaters områder. Desuden giver artikel 91, stk. 1, litra d), Unionen beføjelser til at fastsætte »alle andre formålstjenlige bestemmelser« til at indføre en fælles transportpolitik.

(2) Ved artikel 26 i forordning (EF) nr. 1371/2007 om jernbanepassagerers rettigheder og forpligtelser forpligtes jernbanevirksomheder, infrastrukturforvaltere og stationsledere såvel som medlemsstaterne til at sikre, at jernbanepassagerer, der benytter EU's jernbanesystem, befordres under hensyntagen til deres personlige sikkerhed, og de skal samarbejde og udveksle oplysninger om bedste praksis med hensyn til at afværge handlinger, der kan forringe sikkerhedsniveauet.

(3) Med henblik på at forbedre togpassagerers sikkerhed og i overensstemmelse med den høring, der blev iværksat af Kommissionen (1), er der behov for at øge samarbejdet med og mellem medlemsstaterne, særlig inden for grænseoverskridende sikkerhed, på togstationer og om bord på tog. I den forbindelse har Kommissionen behov for at konsultere eksperter i et rådgivende organ. Det er således nødvendigt at oprette en ekspertgruppe under Kommissionen og at fastlægge dens opgaver og struktur. Gruppen bør bistå med: at udarbejde anbefalinger til at hjælpe medlemsstaterne med at koordinere tiltag inden for jernbanesikkerhed effektivt med henblik på at mindske risici, at yde teknisk ekspertise og støtte til at ajourføre og gennemføre en risikovurderingsmetode og at udarbejde vejledninger til risikostyringsplaner.

(4) Gruppen bør sammensættes af medlemsstaternes kompetente myndigheder inden for sikkerhed for togpassagerer.

(5) Ved visse af gruppens aktiviteter bør der drages nytte af relevante jernbaneinteressenters erfaringer og viden. Disse interessenter kan udpeges som medlemmer af særlige undergrupper efter en offentlig indkaldelse af ansøgninger.

(6) Da jernbanesikkerheden er særlig relevant og udgør et væsentligt bidrag til sikkerheden for togtrafikken, bør Den Europæiske Unions Jernbaneagentur tildeles observatørstatus.

(7) Der bør fastsættes regler for gruppemedlemmernes videregivelse af oplysninger.

(8) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 (2).

(9) Der bør fastsættes en anvendelsesperiode på tre år for denne afgørelse. Kommissionen vil til sin tid overveje, om det er hensigtsmæssigt at forlænge den —

BESTEMT FØLGENDE:

Artikel 1

Genstand

EU-sikkerhedsplatformen for togpassagerer (»gruppen«) oprettes.

Artikel 2

Opgaver

Gruppens opgave er at yde rådgivning og ekspertise til Kommissionen i spørgsmål vedrørende sikkerheden for togpassagerer i Den Europæiske Union på togstationer og om bord på tog samt at lette koordineringen og samarbejdet med og mellem medlemsstaterne i den henseende.

Den får særlig til opgave at:

1) bistå Kommissionen og sikre udveksling af oplysninger om og god praksis inden for jernbanesikkerhed, overveje, hvordan sikkerheden for grænseoverskridende jernbanetjenester kan optimeres, og hvordan en koordinationsmekanisme til at sikre regelmæssig udveksling af oplysninger kan udformes på en måde, så ukoordinerede beslutninger på nationalt plan undgås

2) udarbejde og levere god praksis og teknisk rådgivning om: a) formidling af information til passagerer i tilfælde af en sikkerhedstruende hændelse b) sikkerhedsteknologi og designløsninger tilpasset jernbanesektorens særlige karakteristika c) producerer for kontrol af personale og hensigtsmæssig sikkerhedsuddannelse

3) udformning af en mekanisme til hurtig vurdering med kort varsel af nye trusler og sikkerhedshændelser og opnåelse af en fælles forståelse af og enighed om, hvilken reaktion der er behov for for at mindske en ny eller øget eksisterende risiko, der kortlægges i processen

4) bidrag til udvikling og ajourføring af en fælles metode til vurdering af risikoen for terrorisme mod togpassagerer og -personale og rapportering om gennemførelsen af denne metode

5) udarbejdelse af vejledning om risikostyringsprogrammer for jernbanesikkerhed, som omfatter beskyttende sikkerhedsforanstaltninger og foranstaltninger til genopretning af driften, som kan justeres efter ændringer i de fastsatte nationale trusselsniveauer

6) etablering af samarbejde med og mellem medlemsstaterne om spørgsmål vedrørende foranstaltninger om jernbanesikkerhed.

Artikel 3

Høring

Kommissionen kan høre gruppen om alle spørgsmål vedrørende sikkerheden for togpassagerer og -personale.

Artikel 4

Medlemskab

1. Medlemmerne er medlemsstaternes kompetente myndigheder inden for sikkerhed for togpassagerer.

2. Hver medlemsstat udpeger en repræsentant og en suppleant. En ekspert i sikkerhed for togpassagerer kan ledsage hver repræsentant eller suppleant med henblik på at sikre et højt niveau af teknisk ekspertise.

3. Medlemmer, som ikke længere er i stand til at bidrage effektivt til ekspertgruppens drøftelser, som efter Kommissionens relevante tjenestegrens opfattelse ikke opfylder de betingelser, der er fastsat i artikel 339 i traktaten om Den Europæiske Unions funktionsmåde, eller som træder tilbage, indbydes ikke længere til at deltage i gruppens møder og kan erstattes i den resterende del af deres mandatperiode.

Artikel 5

Formandskab

Gruppens formandskab varetages af en repræsentant for Kommissionens Generaldirektorat for Mobilitet og Transport (»GD MOVE«) i tæt samarbejde og efter aftale Kommissionens Generaldirektorat for Migration og Indre Anliggender (»GD HOME«).

Artikel 6

Gruppens virke

1. Gruppen handler på opfordring af GD MOVE i samråd med GD HOME og i overensstemmelse med Kommissionens horisontale regler om ekspertgrupper (»de horisontale regler«) (3).

2. Gruppens møder afholdes i princippet i Kommissionens lokaler.

3. Sekretariatsopgaverne varetages af GD MOVE. Tjenestemænd i Kommissionen fra andre tjenestegrene med interesse i det pågældende spørgsmål kan deltage i møder i gruppen og dens undergrupper.

4. Gruppen kan efter aftale med GD MOVE og ved simpelt flertal blandt sine medlemmer beslutte at give offentligheden adgang til sine drøftelser.

5. Referater af drøftelserne af hvert punkt på dagsordenen og af gruppens udtalelser skal være meningsfulde og fuldstændige. Referater udfærdiges af sekretariatet under formandens ansvar.

6. Gruppen vedtager sine udtalelser, henstillinger og rapporter ved konsensus. Når der holdes afstemning, træffes der afgørelse med simpelt flertal blandt medlemmerne. Medlemmer, som har stemt imod, har ret til at få knyttet et dokument, der sammenfatter begrundelserne for deres holdning, som bilag til udtalelser, anbefalinger og rapporter.

Artikel 7

Undergrupper

1. GD MOVE kan i samråd med GD HOME oprette undergrupper, der skal undersøge specifikke spørgsmål på grundlag af et mandat, som GD MOVE opstiller, mens det sikres, at der ikke er overlapninger med andre eksisterende grupper på dette område. Undergrupper skal fungere i overensstemmelse med de horisontale regler og aflægge rapport til gruppen. Sådanne undergrupper opløses, når deres mandat er opfyldt.

2. GD MOVE kan i samråd med GD HOME udpege relevante interessenter som medlemmer af undergrupperne efter en offentlig indkaldelse af ansøgninger.

Artikel 8

Indbudte eksperter

GD MOVE kan i samråd med GD HOME indbyde eksperter med særlig ekspertise inden for et emne på dagsordenen til at deltage i gruppens eller undergruppernes arbejde på ad hoc-basis.

Artikel 9

Observatører

1. Den Europæiske Unions Jernbaneagentur tildeles observatørstatus. Enkeltpersoner, organisationer og andre offentlige enheder end medlemsstaternes myndigheder kan i overensstemmelse med de horisontale regler også få observatørstatus via en direkte invitation eller via en indkaldelse af ansøgninger.

2. Organisationer og offentlige enheder, der er udpeget som observatører, udpeger selv deres repræsentanter.

3. Observatører og deres repræsentanter kan få tilladelse af formanden til at deltage i drøftelserne i gruppen og bidrage med ekspertise. De har dog ikke stemmeret og må ikke deltage i udformningen af gruppens anbefalinger eller udtalelser.

Artikel 10

Forretningsorden

På forslag fra og efter aftale med GD MOVE fastsætter gruppen selv sin forretningsorden med simpelt flertal blandt dens medlemmer. Dette gøres på grundlag af standardforretningsordenen for ekspertgrupper i overensstemmelse med de horisontale regler (4).

Artikel 11

Tavshedspligt og håndtering af klassificerede informationer

Gruppens medlemmer og deres repræsentanter samt de indbudte eksperter og observatører er:

1. pålagt tavshedspligt, som i medfør af traktaterne og gennemførelsesbestemmelserne hertil finder anvendelse på alle medlemmer af institutionerne og deres personale samt

2. omfattet af Kommissionens sikkerhedsforskrifter vedrørende beskyttelse af EU's klassificerede informationer som fastsat i Kommissionens afgørelse (EU, Euratom) 2015/443 (5) og (EU, Euratom) 2015/444 (6).

Hvis de tilsidesætter disse forpligtelser, kan Kommissionen træffe alle relevante foranstaltninger.

Artikel 12

Gennemsigtighed

1. Gruppen og dens undergrupper skal registreres i Kommissionens register over ekspertgrupper og lignende enheder (»registret over ekspertgrupper«).

2. For så vidt angår gruppens sammensætning, offentliggøres følgende data i registret over ekspertgrupper:

a) navnene på medlemsstaternes myndigheder

b) navnene på observatørerne

c) navnene på medlemmerne af undergrupperne.

3. Alle relevante dokumenter, herunder dagsordener, referater og deltagernes bidrag, stilles enten til rådighed i registret over ekspertgrupper eller via et link fra registret til et særligt websted, hvor disse oplysninger kan findes. Adgangen til de særlige websteder er ikke betinget af brugerregistrering eller underlagt andre begrænsninger. Navnlig skal dagsordenen og andre relevante baggrundsdokumenter offentliggøres i god tid før mødet efterfulgt af rettidig offentliggørelse af referaterne. Undtagelser fra forpligtelsen til offentliggørelse kan kun forekomme i tilfælde, hvor det vurderes, at et dokuments udbredelse ville være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001.

Artikel 13

Mødeudgifter

1. Der ydes ikke vederlag for det arbejde, der ydes af deltagerne i forbindelse med gruppens og undergruppernes aktiviteter.

2. Deltagernes rejse- og opholdsudgifter i forbindelse med gruppens og undergruppernes aktiviteter refunderes af Kommissionen. Refusion finder sted i overensstemmelse med de gældende bestemmelser i Kommissionen og inden for rammerne af de disponible bevillinger, der er tildelt Kommissionens tjenestegrene som led i den årlige procedure for tildeling af ressourcer.

Artikel 14

Anvendelse

Denne afgørelse anvendes indtil den 13. juni 2021.

Udfærdiget i Bruxelles, den 29. juni 2018. På Kommissionens vegne Violeta BULC Medlem af Kommissionen

(1) Synopsis Report: Summary of the Consultation on improving the security of rail passengers (SWD(2018) 400).

(2) Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).

(3) Kommissionens afgørelse C(2016) 3301 af 30. maj 2016 om fastlæggelse af horisontale regler om oprettelse af Kommissionens ekspertgrupper og deres funktion.

(4) Se artikel 17 i de horisontale regler.

(5) Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (EUT L 72 af 17.3.2015, s. 41).

(6) Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (EUT L 72 af 17.3.2015, s. 53).